奉送李叔易博士被召赴行在所
作者：張元幹
朝代：宋

paragraphs: 君嘗手校輿地圖，上下千載鉛黄朱。
斯人魁磊豈假此，願見尅復東西都。
胸中遠略指諸掌，表裏拄腹撐腸書。
深知禍起取幽薊，頗覺氣王吞青徐。
眼看僭僞忽亡滅，逆黨未足勞誅鋤。
萬方助順事可卜，火運要是穹蒼扶。
興衰撥亂戴真主，會掃氛祲開雲衢。
於今荆淮付諸將，控带川陜襟江湖。
儻能倒用進築法，更許世襲宏規模。
兩河境土不難辦，狡寇膽落遊魂孤。
古今徒聞作戎首，中國禮義終如初。
公家自有中興相，雅意泰階光六符。
難兄難弟實間出，直欲並駕仍齊驅。
承明入謁一見决，三遷故事登元樞。
整頓乾坤賴公等，我病只合山林居。
殘年正爾甚易與，不過二頃鄰一區。
平生故人半廊廟，老僧何患無門徒。
與君痛飲遽成別，努力强飯供時須。
男兒富貴亦細事，否泰相反分賢愚。
酒酣起舞莫作惡，行矣自愛千金軀。
本朝再造舊基業，速拯塗炭疲氓蘇。
勿令毫髮有遺恨，文章爾雅華國猶其餘。